खान्स के साथ फिल्में ठुकराईं, बड़े प्रोड्यूसर्स के खिलाफ मुहिम चलाई, आज कंगना का 36वां बर्थडे
Kangana Ranaut Interesting Facts; Love Affairs And Her Controversial Statements. Follow Kangana Ranaut Birthday Special Inside Story On Dainik Bhaskar (दैनिक भास्कर)
कंगना रनोट का आज 36वां बर्थ डे है। कुछ सालों पहले तक कंगना की इमेज एक शो-पीस एक्ट्रेस की थी। अब 4 नेशनल अवॉर्ड जीत चुकी एक्ट्रेस हैं, इनसे आगे सिर्फ शबाना आजमी हैं जो 5 नेशनल अवॉर्ड जीत चुकी हैं। कंगना अपनी फिल्मों के लिए जितनी सुर्खियां बटोरती हैं, उससे ज्यादा अपने तीखे तेवरों के लिए जानी जाती हैं।
कंगना अकेली एक्ट्रेस हैं, जिनके खिलाफ देश के अलग-अलग शहरों और कोर्ट में 700 केस दर्ज हैं। कंगना ने कभी खान हीरोज (सलमान, शाहरुख और आमिर) के साथ काम नहीं किया। शाहरुख के साथ जीरो और सलमान के साथ सुल्तान दोनों फिल्में ठुकराईं, कुछ रिपोर्ट्स में ये भी दावा है कि शाहरुख कंगना के साथ फिल्म नहीं करना चाहते थे। अकेली कंगना ऐसी एक्ट्रेस हैं, जो बॉलीवुड के किसी भी बड़े प्रोडक्शन हाउस के साथ काम नहीं कर रही हैं, उन्होंने अपना ही प्रोडक्शन हाउस बना लिया है।
ये जिद, जुनून और झगड़े कंगना के लिए नए नहीं हैं। परिवार के खिलाफ जाकर फिल्मों में आईं, पहले काम के लिए स्ट्रगल किया, अपनी जगह बनाई और फिर नेपोटिज्म के खिलाफ झंडा उठाकर पूरी इंडस्ट्री के खिलाफ ही मुहिम छेड़ दी। करण जौहर से लेकर अमिताभ बच्चन तक कोई भी कंगना के तीखे कमेंट्स से बच नहीं पाया।
दूसरे बैनर्स की फिल्में छोड़ीं और खुद का प्रोडक्शन हाउस शुरू किया। आज कंगना सिर्फ एक्ट्रेस नहीं हैं, प्रोड्यूसर और डायरेक्टर भी हैं। इसी साल कंगना के डायरेक्शन में बनी इमरजेंसी रिलीज होगी, जिसमें कंगना खुद पूर्व प्रधानमंत्री इंदिरा गांधी की भूमिका निभा रही हैं।
आज कंगना के बर्थडे पर पढ़िए उनके बचपन, स्ट्रगल, फिल्में और विवादों की पूरी कहानी....
सपनों के लिए संघर्ष और परिवार से बगावत 
कंगना बचपन से बेबाक, जिद्दी और रूढ़िवादी सोच के खिलाफ थीं। उनका जन्म हिमाचल प्रदेश के मंडी जिले के पास भांबला में एक सामान्य राजपूत परिवार में हुआ। मां-बाप चाहते थे कि कंगना डॉक्टर बनें और अपने जिले का नाम रोशन करें।
वहीं, कंगना कुछ अलग करना चाहती थीं। हमेशा से सपना था मॉडल बनने का, लेकिन पूरा परिवार उनके इस सपने के खिलाफ था। पापा से इसके लिए बहुत मार भी पड़ी। मां के अनगिनत ताने सुनने पड़े, लेकिन कंगना ने हौसला नहीं खोया। आखिरकार घर छोड़कर मॉडलिंग करने दिल्ली चली गईं, लेकिन अपने सपने से समझौता नहीं किया।
मॉडलिंग के नाम पर तुम्हारी कोई ब्लू फिल्म बना देगा: मां 
घर छोड़ने के बाद भी तानों का सिलसिला रुका नहीं। मां उन्हें कॉल कर कहती थीं- पापा को तुम्हारी चिंता हर वक्त सताती है, रात भर वो सो नहीं पाते। उनको कुछ हुआ तो इसकी जिम्मेदार तुम्हीं होगी। वहां पर तुम्हारी कोई ब्लू फिल्म बना लेगा और तुम्हें पता भी नहीं चलेगा। आस-पड़ोस में भी सब यही बातें करते थे। ये सारी बातें कंगना ने सिमी ग्रेवाल के इंटरव्यू में बताई थी।
पैसों की कमी थी, फिर भी परिवार से मदद नहीं मांगी
वहां पहुंचने पर भी इस बात का बिल्कुल इल्म नहीं था कि आगे क्या होगा। दिल्ली पहुंचने के बाद किस्मत और मेहनत से उन्हें एलीट मॉडलिंग एजेंसी में काम मिला। वहां पर कुछ असाइनमेंट करने के बाद कंगना को लगा कि मॉडलिंग फील्ड में वो क्रिएटिविटी नहीं है, जिसकी उनको तलाश है। इसके बाद उन्होंने थिएटर का रुख किया।
उन्होंने एक्टिंग करियर की शुरुआत अस्मिता थिएटर ग्रुप से की। एक्टिंग की ट्रेनिंग जाने-माने रंगमंच निर्देशक अरविंद गौड़ से ली।
लाइफ के इस पड़ाव पर भी कंगना को बहुत संघर्ष करना पड़ा। परिवार की तरफ से कोई फाइनेंशियल मदद नहीं मिलती थी। ना कोई कमाई का जरिया था, इस वजह से उन्हें ब्रेड और अचार खाकर गुजारा करना पड़ता था। इसके बावजूद भी उनका संघर्ष जारी रहा।
अंग्रेजी ना आने पर लोगों ने उड़ाया मजाक 
कंगना ने फिल्म गैंगस्टर से बॉलीवुड में कदम रखा। शुरुआती सफर कई उतार-चढ़ाव से भरा रहा। अंग्रेजी नहीं आने की वजह से कई लोगों ने उनका मजाक भी उड़ाया, लेकिन उन्होंने इसे एक टास्क के तौर पर लिया और अंग्रेजी सीख कर खुद को साबित किया।
बड़े हीरोज के साथ फिल्में नहीं करनी चाहिए: कंगना 
कंगना शुरुआत से ही हीरो पर निर्भर नहीं होना चाहती थीं। उन्होंने सिमी ग्रेवाल के इंटरव्यू में कहा था- मैं अपने आप को इस बात का भरोसा दिलाती थी कि फिल्म इंडस्ट्री पुरुष प्रधान नहीं है, लेकिन मैं गलत थी। समाज के जैसे ही यहां पर भी पुरुष प्रधानता है।
कंगना ने एक बार ये भी कहा था- मैं हीरोज की साइड किक बनकर नहीं रहना चाहती हूं। जब फिल्म में कोई बड़ा हीरो होता है, तो आप सिर्फ शो पीस बनकर रह जाते हैं।
तीनों खान के साथ फिल्म तभी करूंगीं, जब मेरा रोल उनके बराबर होगा
शायद यही वजह है कि कंगना ने फिल्म इंडस्ट्री के टॉप एक्ट्रर्स सलमान, शाहरुख और आमिर खान के साथ फिल्में करने से मना कर दिया था। उनका कहना था कि वो किसी भी खान के साथ तभी काम करेंगीं, जब उनका रोल हीरो के बराबर होगा। साथ ही ये भी कहना था कि क्या खान्स के साथ फिल्म करने से करियर में कोई बड़ी ग्रोथ देखने को मिलेगी?
कंगना ने ये भी कहा था कि जब उन्हें करियर में एक बड़ी फिल्मी ब्रेक की जरूरत थी, तब उनके साथ कोई भी फिल्म नहीं करना चाहता था। आज वो कामयाबी के शिखर पर हैं, तो टाॅप एक्टर्स भी उनके साथ स्क्रीन शेयर करना चाहते हैं।
शाहरुख ने कंगना के साथ फिल्म करने से कर दिया था मना 
कंगना को सलमान खान के साथ फिल्म सुल्तान में काम करने के लिए अप्रोच किया गया था, लेकिन उन्होंने मना कर दिया। वहीं एक बार शाहरुख को कंगना के साथ एक फिल्म में साइन करने की बात चल रही थी, लेकिन किंग खान ने उस फिल्म का हिस्सा होने से मना कर दिया था।
लव अफेयर्स और उनके विवादित बयान 
कंगना अपने अफेयर्स की वजह से भी सुर्खियों में रहीं। उनकी लव लाइफ हमेशा चर्चा का विषय रही है। एक नजर डालते हैं कि किन एक्टर्स के साथ उनका अफेयर रहा-
आदित्य पंचोली पर कंगना ने लगाया था शारीरिक शोषण का आरोप
कंगना रनोट जब मुंबई में स्ट्रगल कर रही थीं, तब उनका नाम आदित्य पंचोली से जुड़ा था। वो कंगना से 22 साल बड़े, शादीशुदा और दो बच्चों के पिता थे। रिपोर्ट्स के मुताबिक, उन्होंने कंगना को एक नया घर खरीद कर दिया था, जहां आदित्य उनसे मिलने जाते थे। दोनों लिव-इन रिलेशनशिप में भी थे। बाद में कंगना ने मीडिया के सामने आकर आदित्य पर ये आरोप लगाकर उनसे रिश्ता तोड़ लिया था कि आदित्य उनका शारीरिक शोषण करते थे।
कंगना पर काला जादू करने का आरोप
आदित्य के बाद कंगना का नाम शेखर सुमन के बेटे अध्ययन के साथ जुड़ा। दोनों के बीच नजदीकियां फिल्म राज 2 के सेट से शुरू हुई थीं, लेकिन एक साल बाद ही दोनों का ब्रेकअप हो गया। ब्रेकअप के बाद अध्ययन ने इंटरव्यू में बयान दिया कि कंगना उनसे मारपीट और गाली-गलौज करती हैं। उन्होंने कंगना पर काला जादू करने का भी आरोप लगाया था।
अध्ययन का ये भी कहना था कि जब वो कंगना का फोन नहीं उठा रहे थे, तो वो उनकी मां को कॉल लगा दिया करती थीं और उन्हें परेशान करती थीं।
अजय देवगन के साथ भी रहा अफेयर 
2010 में कंगना ने अजय देवगन के साथ फिल्म वंस अपॉन ए टाइम इन मुंबई में काम किया था और इसी फिल्म के बाद दोनों में नजदीकियां बढ़ गईं थीं। दोनों के अफेयर्स की चर्चा पूरी इंडस्ट्री में थी। दोनों की नजदीकी देख अजय की वाइफ काजोल भड़क गईं जिसके बाद अजय ने कंगना से दूरी बना ली।
अपने इस रिश्ते के बारे में कंगना ने एक इंटरव्यू में खुलासा किया था कि एक शादीशुदा मर्द को डेट करना उनकी लाइफ की सबसे बड़ी गलती थी।
ब्रिटिश डॉक्टर के साथ भी जुड़ा कंगना का नाम 
इन तीन अफेयर्स में धोखा खाने के बाद कंगना का नाम निकोलस लाफर्टी नाम के एक ब्रिटिश डॉक्टर के साथ भी जुड़ा। रिपोर्ट्स के मुताबिक निकोलस कई बार कंगना से मिलने मुंबई भी आए। दोनों को कई बार एक साथ स्पॉट किया गया। हालांकि, कंगना का ये रिश्ता भी जल्द ही खत्म हो गया।
ऋतिक के साथ कंगना का सबसे विवादित अफेयर 
कंगना का सबसे विवादित अफेयर ऋतिक रोशन के साथ था। 2013 में दोनों की मुलाकात कृष 3 के सेट पर हुई थी। उस समय ऋतिक पहले से शादीशुदा थे। कुछ समय बाद दोनों एक-दूसरे को डेट करने लगे, लेकिन उन्होंने ये बात मीडिया से छुपाए रखी थी। 2014 में कंगना को ऋतिक ने शादी के लिए प्रपोज भी किया था। दोनों की ब्रेकअप की वजह कंगना ने ये बताई थी कि ऋतिक का अफेयर किसी दूसरी एक्ट्रेस के साथ शुरू हो गया था, जिस वजह से दोनों अलग हो गए।
ऋतिक ने इस बारे में मीडिया में खुलकर कभी कोई बयान नहीं दिया, लेकिन दोनों के रिश्ते का खुलासा तब हुआ जब एक्ट्रेस ने उन्हें एक इंटरव्यू के दौरान सिली एक्स कहा था। 2016 में ऋतिक ने कंगना के खिलाफ साइबर स्टॉकिंग का केस दर्ज करवाया था। लीगल नोटिस में जिक्र किया गया था कि कंगना ने उन्हें 1,439 मेल किए हैं। आरोप खारिज करते हुए कंगना ने काउंटर केस किया था। सबूतों की कमी के चलते मुंबई पुलिस ने केस बंद कर दिया था।
वो विवाद जिनके बाद कंगना को मिला कंट्रोवर्शियल क्वीन का दर्जा 
बॉलीवुड बनाम कंगना 
कंगना ने कॉफी विद करण शो में आकर मी टू पर करण की तरफ से कोई भी बयान नहीं आने पर उनकी खिंचाई की थी। साथ ही उन्होंने फिल्मों में एक्ट्रेस और एक्टर के काम पर भी टिप्पणी की थी। कंगना ने कहा था कि लड़कियों को फिल्मों में सिर्फ बार्बी डॉल की तरह दिखाया जाता है। वहीं जो एक्टर बार-बार कपड़े चेंज करते हुए पर्दे पर दिखाए जाते हैं, उन्हें ही क्यों लीड किरदार माना जाता है। क्या एक्ट्रेस को हीरो की तुलना में उतना ही ग्लोरिफाई किया जाता है।
सुशांत को बॉलीवुड माफिया से खतरा था: कंगना 
सुशांत सिंह राजपूत की मौत के बाद कंगना ने अपनी तीखे बयान से नेपोटिज्म पर प्रहार किया था। उनका कहना था कि सुशांत को धमकाया जा रहा था, बहिष्कृत किया गया था और मूवी माफिया से उनकी जान को खतरा था।
सुशांत केस में ड्रग्स का एंगल आने के बाद उन्होंने बॉलीवुड के सभी स्टार्स को ड्रग्स टेस्ट कराने की बात कही थी।
जावेद अख्तर ने किया मानहानि का केस
सुशांत सिंह राजपूत की मौत के बाद एक न्यूज चैनल को दिए इंटरव्यू में कंगना ने कहा था कि जावेद अख्तर ने उन्हें घर बुलाकर धमकी दी थी। बयान सामने आने के बाद जावेद अख्तर ने अपने वकील निरंजन मुंदर्गी के जरिए 2 नवंबर 2020 को एक शिकायत दर्ज कराई थी। इसमें उन्होंने कंगना के खिलाफ इंडियन पीनल कोड के सेक्शन 499 (मानहानि) और सेक्शन 500 (मानहानि के लिए सजा) के तहत आरोप लगाए थे।
कहानी चुराने का भी आरोप लगा
किताब 'दिद्दा: द वॉरियर क्वीन ऑफ कश्मीर' के राइटर आशीष कौल ने कंगना के खिलाफ कथित जालसाजी का मामला दर्ज करवाया था। कंगना के अलावा उनकी बहन रंगोली चंदेल, भाई अक्षत और प्रोड्यूसर कमल कुमार जैन के खिलाफ भी मामला दर्ज किया गया था। कंगना ने जनवरी में 'मणिकर्णिका रिटर्न्स- द लीजेंड ऑफ दिद्दा' बनाने का ऐलान किया था। उसे लेकर ही आशीष ने कॉपीराइट कानून के तहत केस दर्ज करवाया था।
किसानों को कहा आतंकवादी 
पंजाब में कृषि बिल का विरोध कर रहे किसानों को कंगना ने आतंकवादी बताते हुए कहा था कि वो देश को दो भागों में बांट रहे हैं। उन्होंने रिहाना के ट्वीट पर रिएक्ट कर ये सारी बातें कही थीं। कंगना के इस बयान के बाद कर्नाटक में उनके खिलाफ क्रिमिनल केस दर्ज किया गया था।
बंगाल विधानसभा चुनाव दंगे पर भी कंगना का भड़काऊ बयान 
बंगाल विधानसभा चुनाव के नतीजे आने के बाद हुई हिंसा पर भी कंगना ने भड़काऊ बयान दिया था। उन्होंने कहा था- ये भयानक है। इस गुंडई को खत्म करने के लिए हमें सुपर गुंडई की जरूरत है। वो (ममता बनर्जी) एक राक्षस की तरह है, उसे काबू करने के लिए मोदी जी आप अपना 2000 के पहले का विकराल रूप दिखाइए।
कंगना के इस बयान के बाद मई 2021 में तृणमूल कांग्रेस की प्रवक्ता ऋजु दत्ता ने कोलकाता में उनके खिलाफ शिकायत दर्ज कराई।
उद्धव ठाकरे के खिलाफ हुईं कंगना 
साल 2020 में BMC ने कंगना के ऑफिस पर बुलडोजर चलवा दिया था। जानकारी के मुताबिक, कंगना ने ये ऑफिस 2017 में खरीदा था, लेकिन BMC के 1979 के रिकॉर्ड के मुताबिक ये ऑफिस रेजिडेंशियल प्रॉपर्टी के तहत लिस्टेड था।
इस घटना के बाद कंगना ने महाराष्ट्र के CM उद्धव ठाकरे को बहुत खरी-खोटी सुनाई थी, जिस वजह से उनके खिलाफ मानहानि का केस दर्ज हुआ था।
कंगना पर दर्ज हैं 700 केस 
कंगना ने ट्वीट करके बताया था- ‘मुझ पर कुल 700 केस दर्ज हैं, जिन्हें मुझे अकेले ही संभालना है। केस के अलावा अपकमिंग फिल्म से जुड़ी कई सारे चीजें देखनी हैं, लेकिन मुझमें इन सब चीजों को एक साथ संभालने की हिम्मत नहीं है। मेरा दिल फिर से टूट गया है।’ ये ट्वीट उन्होंने BMC द्वारा उनका ऑफिस तोड़ने के बाद किया था।
प्रोडक्शन हाउस की शुरुआत की
इन तमाम केस और आलोचना को कंगना ने कैजुअल लिया। हालांकि इस बेबाकपन की वजह से कई प्रोडक्शन हाउस की फिल्मों से उन्हें हाथ धोना पड़ा। टाॅप मोस्ट एक्टर्स ने उनके साथ फिल्में करने से मना कर दिया। जिस इंडस्ट्री पर उन्होंने कई कटाक्ष किए, उसी से वो एक तरीके से अलग हो गईं और खुद का प्रोडक्शन हाउस शुरू किया। कंगना ने 2019 में आई फिल्म 'मणिकर्णिका: द क्वीन ऑफ झांसी' से बतौर डायरेक्टर डेब्यू किया था। इसमें उन्होंने रानी लक्ष्मीबाई का रोल प्ले किया था।
इस फिल्म के रिलीज के एक साल बाद ही कंगना ने मुंबई के पाली हिल में अपने नए प्रोडक्शन हाउस मणिकर्णिका फिल्म्स का उद्घाटन किया था।
